text: 6 Jehovaqa Moiseswan parlasqanmanta pisi tiemponman nisqanta juntʼarqapuni, imajtinchus israelitasta kacharicherqa. Payqa Egiptota chunka ñakʼariykunawan castigarqa chantapis dioskunanku, faraonpis mana atiyniyojchu kasqankuta rikucherqa (Éxo. 12:12). Chaymantataj, Puka Qochata iskayman khallarparerqa, israelitastataj chay chaupinta pasacherqa. Faraontawan, soldadosnintawantaj yakuwan pʼampaykorqa (Sal. 136:13-15). Chantapis, "chay jina jatun manchachikuna chʼin pampasta" llajtan purishajtin, mana wañunankupaj tukuy imata ruwarqa: mikhucherqa, ujyacherqa ima. Israelitasqa chay kutipi ichapis iskay chayri kinsa millones karqanku, chayri astawanrajchus. Mana chayllachu, tukuy chay tiemponpi pʼachanku, jukʼutanku ima mana tukukorqachu (Deu. 1:19; 29:5). Rikunchej jina, Jehovataqa imatachus nisqanta juntʼananpaj ni ima jarkʼanchu. Profeta Isaiasmanpis qhepaman kayta nerqa: "Noqamin [Jehová, NM] Diosqa kani. Noqamanta jawaqa mana pipis salvaj kanchu", nispa (Isa. 43:11).